| **Jūratė Zabielaitė** |
| --- |
| Gimė | 1959 m. (~64 metai) |
| Tėvas | Vytautas Zabiela |
| Motina | Jorūnė Zabielienė |
|  |
| Veikla | teisininkė |
| Sritis | teisė |
| Organizacijos | Advokatų kontora "Zabiela, Zabielaitė ir partneriai" |
| Pareigos | advokatė partnerė |
|  |
| Alma mater | Vilniaus universiteto Teisės fakultetas |

**Jūratė Zabielaitė** (g. 1959 m.) – teisininkė, verslo teisės advokatė, advokatų kontoros „Zabiela, Zabielaitė ir partneriai" partnerė, viena iš steigėjų ir vadovių, įvairių nevyriausybinių organizacijų steigėja, rėmėja.

Tėvas Vytautas Zabiela (1930 m.), verslo teisės advokatas, buvęs Seimo narys. Brolis Darius Zabiela, advokatas.

Biografija
----------

Studijavo Vilniaus universiteto (VU) Teisės fakultete, įgijo teisininkės kvalifikaciją. Stažavosi Tarptautinių santykių institute Stokholme (Švedija), Paryžiaus tarptautinio verslo teisės ir praktikos institute, Tarptautinės teisės institute Vašingtone (JAV), Londono universiteto Komercinės teisės studijų centre, Londono teisės firmoje „Baker & McKenzie" (Didžioji Britanija).

1991-1993 m. Lietuvos Respublikos tarptautinių ekonominių santykių ministerijos vyriausioji juriskonsultė, 1993-1994 m. Valstybinės mokslo, studijų ir technologijų tarnybos tarptautinių sutarčių ir programų konsultantė, 1997-1998 m. LR kultūros ministerijos sekretorė. Advokatė nuo 1998 m. Vilniaus tarptautinio komercinio arbitražo arbitrė. Pagrindinė veikla – komerciniai sandoriai, taip pat specializuojasi bankininkystės ir tarptautinės finansų teisės srityse.

2004 m. siekė Lietuvos Prezidento posto. Kaip pretendentė į LR Prezidentus buvo įregistruota 10-uoju numeriu (nesurinkusi reikiamo skaičiaus rinkėjų parašų, kandidate į LR Prezidentus neregistruota), finansinės ataskaitos laiku nepateikė.

Nacionalinio plėtros instituto valdybos pirmininkė, Labdaros ir paramos fondo „Pilietinės atsakomybės fondas" (plėtojančio filantropijos kultūrą Lietuvoje, remiančio nevyriausybines organizacijas ir piliečių iniciatyvas), valdybos narė Žinių ekonomikos forumo tarybos narė, Nacionalinių technologijų platformų (NTP) Tarybos pirmininko pavaduotoja (Europos Technologinių platformų ir pramoninių klasterių nacionalinis biuras), Asociacijos „Nacionalinis programinės įrangos ir paslaugų klasteris" steigėja (2006 m.); Viešojo sektoriaus mokslinių tyrimų ir studijų infrastruktūros analizės tyrimo dalyvė, Konkursų ir pirkimų dokumentų, būtinų viešiesiems pirkimams, skirtiems projekto veikloms įgyvendinti parengimo konsorciumo, vykdant Europos regioninės plėtros fondo projektą „Techniškųjų valstybinių mokslinių tyrimų institutų kuriamų technologijų konkurencingumo užtikrinimas, komercializacija", narė. Viena iš pirmųjų Lietuvoje viešai prabilo apie savo šeimoje patirtą smurtą.

2008 m. rugsėjo 15 d. galerijoje XX2 (Vilniuje) surengė autorinę tapybos parodą „Portretiniai eskizai" (Parodos iniciatorius tapytojas Audrius Gražys; mokytojas dailininkas Bronius Grušas; pozavę yra šachmatininkės Viktorijos Čmilytės treneris Gediminas Rastenis, rašytojas Saulius Šaltenis, filosofas Romualdas Ozolas ir kiti). Nusifilmavo 2004 metų Oksanos Burajos trumpametražiame dokumentiniame filme „Seserys ir dvynės" (scenarijaus autorius Saulius Šaltenis), dėl galimybės pasirodyti ekrane (filme ji buvo rodoma vos keletą minučių) nusiskuto galvą plikai (vešlius juodus plaukus).

Išsiskyrusi (2 kartus). Dukra Skaistė.

Šaltiniai
---------

1. ↑  Jūratė Zabielaitė („Infolex")
2. ↑  Jūratė Zabielaitė (advokatų kontoros „Zabiela, Zabielaitė ir partneriai" inf.)
3. ↑  Gyvenimas tarp Karibų ir Lietuvos Archyvuota kopija 2009-06-22 iš Wayback Machine projekto. (lrytas.lt, 2007-01-10 00:01)
4. ↑  Teisiniai šokiai aplink Prezidento kėdę
5. ↑  Kandidatų ir partijų piniginės - skirtingo storio[neveikianti nuoroda] (Lietuvos rytas, p. 4, 2004 06 05)
6. ↑  Pilietinės atsakomybės fondas: Valdyba Archyvuota kopija 2010-03-27 iš Wayback Machine projekto.
7. ↑  Lietuvos nacionalinių technologijų platformų centro inf.
8. ↑  Nacionalinis programinės įrangos ir paslaugų klasteris Archyvuota kopija 2008-06-03 iš Wayback Machine projekto.
9. ↑  Nacionalinės plėtros institutas, Švietimo ir mokslo ministerija
10. ↑  Puslaidininkių fizikos institutas
11. ↑  „Stilius" – apie Krysko ir Skambino jausmus (2008 spalio 28 d. 15:11 15min.lt)
12. ↑  Jūratės Zabielaitės paroda Archyvuota kopija 2008-10-05 iš Wayback Machine projekto. (Artonline.lt inf.)
13. ↑  Advokatės kelrodis – dangaus ženklai Archyvuota kopija 2010-02-14 iš Wayback Machine projekto. (Rūta Peršonytė, LR korespondentė, 2009-04-18 05:06)
14. ↑  Grožio džiunglėse: natūralumas ar skalpelis? (Loreta Jastramskienė, "Lietuvos žinių" žurnalas "Gyvenimas gražus", 2007 m. rugpjūčio mėn. 7 d. 10:07)
15. ↑  Advokatė, "įšventinta" į dailininkus (Rasa Pakalkienė, „Lietuvos žinios", 2008 rugsėjo mėn. 20 d. 16:24)